**Ministru kabineta noteikumu projekta "Grozījumi Ministru kabineta 2016. gada 17. maija noteikumos Nr. 299 "Darbības programmas "Izaugsme un nodarbinātība" 9.1.2. specifiskā atbalsta mērķa "Palielināt bijušo ieslodzīto integrāciju sabiedrībā un darba tirgū" īstenošanas noteikumi"" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Grozījumu Ministru kabineta 2016. gada 17. maija noteikumos Nr. 299 "Darbības programmas "Izaugsme un nodarbinātība" 9.1.2. specifiskā atbalsta mērķa "Palielināt bijušo ieslodzīto integrāciju sabiedrībā un darba tirgū" īstenošanas noteikumi"" (turpmāk – MK noteikumi) projekts (turpmāk – noteikumu projekts) ir izstrādāts kā Tieslietu ministrijas iniciatīva.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | 1. Ieslodzījuma vietu pārvaldes (turpmāk – IeVP) īstenotā specifiskā atbalsta mērķa 9.1.2. (turpmāk – SAM 9.1.2.) ietvaros īstenojamais projekts Nr. 9.1.2.0/16/I/001 "Bijušo ieslodzīto integrācija sabiedrībā un darba tirgū" (turpmāk – Projekts) tika plānots un tiek īstenots ciešā saistībā un sinerģijā ar specifiskā atbalsta mērķa 9.1.3. (turpmāk – SAM 9.1.3.) ietvaros īstenojamo projektu Nr. 9.1.3.0/16/I/001 "Resocializācijas sistēmas efektivitātes paaugstināšana". Uzsākot Projekta īstenošanu ir konstatēts, ka Projektā ir vērojama nedaudz augstāka darbību intensitāte Projekta uzsākšanas stadijā, nekā sākotnēji plānots un līdz ar to ir iespējams sasniegt augstāku starpposma finanšu rādītāju. Saskaņā ar Projekta laika grafiku līdz 2018. gada 2. ceturkšņa beigām plānots uzsākt visu Projektā paredzēto apakš-darbību uzsākšanu. Ņemot vērā šos apstākļus, ir nepieciešams pārdalīt sasniedzamo starpposma finanšu rādītāju 200 000 *euro* apmērā no SAM 9.1.3. uz SAM 9.1.2, SAM 9.1.3. to samazinot no 1 411 759 *euro* uz 1 211 759 *euro*, bet SAM 9.1.2. to palielinot no 469 779 *euro* uz 669 779 *euro*. Kopējais SAM 9.1.2. un SAM 9.1.3. ietvaros sasniedzamais un ar Ministru kabineta 2015.gada 4.februāra rīkojumu nr. 62 atbalstītajā "Eiropas Savienības struktūrfondu un Kohēzijas fonda 2014.–2020.gada plānošanas perioda darbības programmā "Izaugsme un nodarbinātība"" (turpmāk – Darbības programma) rādītāju pasēs noteiktais finanšu rādītājs – 1 881 538 *euro* – netiks mainīts.2. Noteikumu projekts paredz papildināt MK noteikumus ar jaunu – 4.1 punktu, paredzot, ka 4.1.1. un 4.2.2. apakšpunktā minētos iznākuma rādītājus veido MK noteikumu (specifiskā atbalsta ietvaros atbalstāmās darbības) 15.1., 15.2., 15.3., 15.4., 15.5., 15.6. un 15.7. apakšpunkta darbībās piedalījušos dalībnieku kopskaits. Iepriekš minētais nozīmē, ka starpposma un mērķa vērtības tiks noteiktas balstoties uz Darbības programmas rādītāju pasē iekļauto mērķa vērtības noteikšanas metodoloģiju un principiem, t.i. starpposma un mērķa vērtība noteikta, balstoties uz šādiem pieņēmumiem:* atbalsta pasākumus un resocializācijas pasākumus viena un tā pati persona var saņemt vairākkārtēji, jo viena un tā pati persona var būt gan ieslodzītais un pēc ieslodzījuma – gan probācijas klients, gan bijušais ieslodzītais;
* turpmākajos un Projekta īstenošanas gados samazināsies ieslodzīto un probācijas klientu skaits;
* atbalsta saņemšanā brīvības atņemšanas iestādē neiesaistās visas notiesātās un apcietinātās personas (personīgā izvēle).

3. Noteikumu projekts paredz attiecināt iekšzemes mācību, darba un dienesta komandējumu un dienesta braucienu izmaksas Projekta vadībai (MK noteikumu 17.2.2. apakšpunkts) uz visām MK noteikumu 15. punktā minētajām atbalstāmajām darbībām, jo personāla klātbūtne nepieciešama arī organizējot darba prasmju attīstības pasākumus ieslodzījuma vietās (MK noteikumu 15.3. apakšpunkts), organizējot mācības brīvprātīgajiem (MK noteikumu 15.5. apakšpunkts), kā arī organizējot ģimenes dienas (MK noteikumu 15.7. apakšpunkts). Līdzīgi kā Projekta vadībai, noteikumu projekts paredz attiecināt iekšzemes un ārvalstu mācību, darba un dienesta komandējumu un dienesta braucienu izmaksas, arī Projekta īstenošanas personālam uz iepriekš minētajām (MK noteikumu 15.3., 15.5. un 15.7. apakšpunkts) atbalstāmajām darbībām.Noteikumu projekts paredz attiecināt izmaksas pasākumu, mācību, semināru, konferenču nodrošināšanai (MK noteikumu 17.2.4. apakšpunkts) arī uz MK noteikumu 15.3. un 15.6. apakšpunktā minētajām atbalstāmajām darbībām. Minēto darbību īstenošana saistīta ar specifiskiem atbalsta pasākumiem bijušo ieslodzīto nodarbināšanai – darba prasmju attīstīšanas programmu ieviešanu ieslodzījuma vietās, speciālistu konsultācijām bijušajiem notiesātajiem, kā arī atbalsta pasākumiem bijušo ieslodzīto ģimenēm.Noteikumu projekts paredz telpu, materiāltehnisko līdzekļu un aprīkojuma īres un nomas izmaksas (MK noteikumu 17.2.7. apakšpunkts) attiecināt arī uz MK noteikumu 15.1. un 15.3. apakšpunktā minētajām atbalstāmajām darbībām. Minēto darbību īstenošana saistīta ar integrētu profesionālās piemērotības noteikšanas un prasmju pilnveidošanas pasākumu īstenošanu ieslodzītajiem – organizējot karjeras konsultācijas ieslodzītajiem un nodrošinot tiem valsts valodas apmācību, kā arī nodrošinot specifiskus atbalsta pasākumus bijušo ieslodzīto nodarbināšanai – darba prasmju attīstīšanas programmu ieviešanu ieslodzījuma vietās un speciālistu konsultācijas bijušajiem ieslodzītajiem. Projekta īstenošanas gaitā konstatēts, ka minēto darbību īstenošana būtu efektīvāka, ja būtu iespējams šo darbību īstenošanai, vismaz Projekta īstenošanas sākumposmā, īrēt un nomāt nepieciešamos materiāltehniskos līdzekļus un aprīkojumu. Noteikumu projekts paredz sakaru pakalpojumu izmaksas (MK noteikumu 17.2.9. apakšpunkts) attiecināt arī uz MK noteikumu 15.8. apakšpunktā (Projekta informatīvie un publicitātes pasākumi par Projekta īstenošanu) minētajām atbalstāmajām darbībām. Ņemot vērā to, ka Projektā nav paredzēta atsevišķa štata vieta komunikācijas jomā, un informatīvo pasākumu koordinēšanai, lai nodrošinātu informācijas ieguvi Projekta publicitātes informatīvo materiālu sagatavošanai, kā arī nodrošinātu komunikāciju ar atbilstošiem informācijas avotiem, nepieciešams paredzēt izdevumus sakaru pakalpojumu izmaksām. MK noteikumu 15.3., 15.4., 15.5., 15.6. un 15.7. apakšpunktā minēto darbību īstenošana saistīta ar brīvprātīgo iesaisti darbā ar ieslodzītajiem un bijušajiem ieslodzītajiem. Atbilstoši MK noteikumu 15.3. apakšpunktam tiks nodrošināti specifiski atbalsta pasākumi bijušo ieslodzīto nodarbināšanai, t.sk. – ieviešot ieslodzījuma vietās programmas ieslodzīto darba prasmju attīstīšanai, atbilstoši 15.4. apakšpunktam - tiks veikta jaunu atbalsta metožu īstenošana bijušajiem ieslodzītajiem, tajā skaitā atbalsta un kontroles pasākumi sabiedrībā bijušajiem ieslodzītajiem, kuri tiesāti par noziegumiem pret tikumību un dzimumneaizskaramību, atbilstoši 15.5. apakšpunktam - tiks veikta brīvprātīgo, t.sk. līdzgaitnieku atlase un mācības, atbilstoši 15.6. apakšpunktam - tiks organizēti atbalsta pasākumi bijušo ieslodzīto ģimenēm un atbilstoši 15.7. apakšpunktam tiks organizēti pasākumi ieslodzīto un ieslodzīto ģimeņu vai tuvinieku pozitīvu sociālo saišu uzturēšanai. Visos iepriekš minētajos pasākumos paredzēta brīvprātīgā darba veicēju iesaistīšana Brīvprātīgā darba likuma izpratnē. Brīvprātīgā darba likuma 9. pants brīvprātīgā darba organizētājam (tai skaitā arī Eiropas Sociālā fonda projekta finansējuma saņēmējam) nosaka izvēli vai pienākumu apdrošināt brīvprātīgā darba veicēja veselību un dzīvību pret nelaimes gadījumiem. Savukārt Ministru kabineta 2015. gada 22. decembra noteikumi Nr. 762 "Noteikumi par brīvprātīgā darba veicēja veselības un dzīvības apdrošināšanu pret nelaimes gadījumiem brīvprātīgā darba veikšanas laikā" (turpmāk – Noteikumi Nr.762) nosaka konkrētus darbus, kuru veikšanas laikā brīvprātīgie ir apdrošināmi obligātā kārtībā. Noteikumu Nr. 762 pielikuma 1.4. apakšpunkts nosaka, ka šāds darbs ir arī "darbs ieslodzījuma vietās vai ar probācijas klientiem". Ņemot vērā to, ka brīvprātīgo darbs, īstenojot MK noteikumu 15.3., 15.4., 15.5., 15.6. un 15.7. apakšpunktā minētās darbības, bez apdrošināšanas nevar tikt īstenots, noteikumu projekts paredz papildināt MK noteikumus ar punktu, kas paredz jaunu tiešo attiecināmo izmaksu pozīciju - brīvprātīgā, tai skaitā līdzgaitnieka, darba veicēja veselības un dzīvības apdrošināšanu brīvprātīgā darba veikšanas laikā. Projekta īstenošanas gaitā ir konstatēts, ka darbības "Pasākumi ieslodzīto un ieslodzīto ģimeņu vai tuvinieku pozitīvo sociālo saišu uzturēšanai" (MK noteikumu 15.7. punkts) īstenošanai, kuras ietvaros tiek rīkoti "ģimenes dienu" pasākumi, ir nepieciešama aprīkojuma iegāde, kas pārsniedz mazvērtīgā inventāra vērtību. Ņemot vērā, ka ģimenes un cita sociāla atbalsta trūkums apgrūtina notiesāto integrāciju sabiedrībā pēc atbrīvošanās no soda izciešanas vietas, veiksmīgai un pozitīvai "ģimenes dienu" pasākumu norisei ir īpaši svarīga loma ieslodzīto ģimenes saišu stiprināšanai. Daudzās ieslodzījuma vietās trūkst piemērotu telpu "ģimenes dienu" organizēšanai, tādēļ Projekta ietvaros ir plānots iegādāties pārvietojamu lielas platības (ap 150 m2) telti vai nojumi, ko varētu izmantot visu Projekta īstenošanas laiku visās ieslodzījuma vietās, kur pagalma platība ir pietiekoša, lai to uzstādītu. Šādam risinājumam ir vairākas priekšrocības, piemēram, šāda vide būtu daudz draudzīgāka ģimenēm ar bērniem, tā būtu vieglāk sasniedzam arī māmiņām ar bērnu ratiem un cilvēkiem ar kustību traucējumiem, tajā varētu uzņemt lielāku dalībnieku skaitu un siltajā gadalaikā organizēt daudzveidīgas aktivitātes. Tāpat nepieciešams iegādāties "ģimenes dienu" norisei nepieciešamo aprīkojumu, piemēram, galdus un krēslus, portatīvo datoru, projektoru un videokameru, kas ļautu īstenot plašākas iespējas "ģimenes dienu" organizēšanā, iekļaujot tajās arī izglītojošus pasākumus, kuru laikā varētu demonstrēt arī videomateriālus. Lai ieslodzītie varētu iekļauties darba tirgū, tiem nepieciešamas darba prasmes un valsts valodas zināšanas. Būtiskas prasmes darba tirgū ir datorprasmes, bez kuru apguves, Projekta darbība "Darba prasmju attīstības programmu ieviešana visās ieslodzījuma vietās" (MK noteikumu 15.3. apakšpunktā minētās atbalstāmās darbības apakšdarbība) nevar nest nepieciešamos rezultātus. Ieslodzījuma vietās ir pieejams neliels skaits datoru, kas formālās izglītības vajadzībām uzstādīti pirms vairākiem gadiem. Tie pieejami vien daļai ieslodzīto, kas jau ir iesaistīti vispārējās un profesionālās izglītības procesā un tādējādi jau gūst minimālas datorprasmes. Tā kā profesionālajā izglītībā iesaistāmo personu loks objektīvu iemeslu dēļ ir ierobežots, lielākajai daļai ieslodzīto, tostarp cilvēkiem bez formālajai izglītībai nepieciešamajām priekšzināšanām, kas būtu iesaistāmi neformālajā izglītībā darba prasmju attīstīšanai - datori nav pieejami. Līdz ar to, Projekta ietvaros nepieciešama aprīkojuma – datoru iegāde, kuru vērtība par vienu vienību pārsniedz mazvērtīgā inventāra vērtību. Minētais ļaus nodrošināt mūsdienīgu darba prasmju programmu ieviešanu visās ieslodzījuma vietās, dodot iespēju tās apgūt tieši tiem notiesātajiem, kuriem ir vislielākais darba prasmju deficīts un līdz ar to – zemākas iespējas integrēties darba tirgū.Turklāt datoru iegāde ļaus notiesātajiem nodrošināt iespēju izmantot publiski pieejamo latviešu valodas apguves programmu "Latviešu valoda pieaugušiem. I daļa un II daļa" (A1 valodas prasmes līmenis). Ar šo notiesātajiem tiks nodrošināta iespēja patstāvīgi uzturēt savas valsts valodas zināšanas visā brīvības atņemšanas soda laikā līdz atbrīvošanai un darba meklējumu uzsākšanai pēc atbrīvošanas no soda izciešanas. Lai finansējuma saņēmējam būtu iespējams pilnvērtīgi īstenot MK noteikumu 15.3. apakšpunktā iekļauto atbalstāmās darbības apakš-darbību "Darba prasmju attīstības programmu ieviešana visās ieslodzījuma vietās" un MK noteikumu 15.7. apakšpunktā iekļauto atbalstāmo darbību "Pasākumi ieslodzīto un ieslodzīto ģimeņu vai tuvinieku pozitīvo sociālo saišu uzturēšanai", noteikumu projektā tiek iekļauts jauns 17.2.13. apakšpunkts, kas ļaus šo pasākumu īstenošanai iegādāties materiāltehnisko nodrošinājumu.4. Ņemot vērā to, ka MK noteikumus paredzēts papildināt ar jaunu 17.2.3. apakšpunktu, noteikumu projektā tiek iekļauts jauns 25.7. apakšpunkts, kas nosaka pienākumu nodrošināt atbilstošu iegādāto materiāltehnisko līdzekļu uzskaiti. |
| 3. | Projekta izstrādē iesaistītās institūcijas | Noteikumu projektu izstrādāja Tieslietu ministrija. |
| 4. | Cita informācija | Nav.  |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ieslodzītie un viņu ģimenes, bijušie ieslodzītie un viņu ģimenes. |
| 2. | Tiesiskā regulējuma ietekme uz tautsaimniecību un administratīvo slogu | Kopumā sabiedrības grupām un institūcijām noteikumu projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Cita informācija | Nav. |
|  |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvjiem tiek nodrošināta iespēja līdzdarboties noteikumu projekta izstrādē, sniedzot atzinumu un viedokli par izsludināto noteikumu projektu. |
| 2. | Sabiedrības līdzdalība projekta izstrādē | Noteikumu projekts ievietots Tieslietu ministrijas mājaslapā 2017. gada 22. novembrī. |
| 3. | Sabiedrības līdzdalības rezultāti | Noteikumu projekts šo jomu neskar. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Atbildīgā iestāde ir Tieslietu ministrija, finansējuma saņēmējs ir Ieslodzījumu vietu pārvalde, sadarbības iestādes funkcijas pilda Centrālā finanšu un līgumu aģentūra, sadarbības partneri ir Valsts probācijas dienests, un Nodarbinātības valsts aģentūra. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Nav. |

Anotācijas III, IV un V sadaļa – noteikumu projekts šīs jomas neskar.

Iesniedzējs:

Tieslietu ministrijas valsts sekretārs Raivis Kronbergs

Studente 67046123

Vita.Studente@tm.gov.lv